હવે હું સલામત બની ગયો હતો. અહીં હાથી આવવાનો કોઈ ભય નહોતો. મેં બાઈનોક્યુલરની મદદ વડે પેલા હાથીઓનું ટોળું જે દિશામાં ગયું હતું તે દિશામાં દષ્ટિ ફેંકી. ઓહ આ શું ? મનમાં પ્રશ્ન થયો કે હું કેવું દશ્ય જોઈ રહ્યો છું. અહીં તો એક હાથીને ચારે તરફથી ઘેરી બીજા હાથીઓ તેની ઉપર પોતાના તિક્ષ્ણ દંતશૂળ વડે પ્રહાર કરી રહ્યા હતા. વચ્ચે ઊભેલો (જેને હું ઓળખી ગયો હતો કે તે ટસ્કર હતો) હાથી પોતાના દંતશૂળ વડે ચારે તરફથી થઈ રહેલા પ્રહારને ખાળી રહ્યો હતો. આ લડત હાથીઓથી દૂર ઊભી ઊભી હાથણી આ દશ્ય જોઈ રહી હતી. તે થોડી વાર પહેલા ભગાડી લાવવામાં આવેલ હાથણી જ હતી. વચ્ચે રહેલા ટસ્કર હાથીના પાછળના પગ એક ખાડો આવતાં લથડિયું ખાઈ ગયો, તો તેની આસપાસ ઊભા રહી પ્રહાર કરી રહેલા હાથીઓએ આ પ્રસંગનો પૂરેપૂરો લાભ ઉઠાવ્યો. તે પૈકીના એક કદાવર હાથીએ પોતાના તિક્ષ્ણ દંતશૂળ ટસ્કર હાથીના પેટમાં ભોંકી દીધા. ચારે તરફ લોહીની છોળો ઊડી. વચ્ચે ઊભેલો ટસ્કર હાથી પણ એમ ગાંજ્યો જાય તેમ ન હતો. ભલે તે વૃદ્ધ થઈ ગયો હોય પણ તે પોતાનો બચાવ કરવા સામે હુમલો કરવા આગળ વધ્યો. પરંતુ તે એમ ન કરી શક્યો. તેની પાછળથી થયેલા દંતશૂળના પ્રહારે તેને ચત્તોપાટ કરી દીધો. પરિણામ સ્વરૂપે ટસ્કર હાથીના શરીરમાંથી એટલું બધું લોહી વહી ગયું હતું કે તે કોઈ પણ પ્રકારે પોતાનો બચાવ કરી શકે તેમ ન હતો. પેલા હાથીઓ હજી તેનો પીછો છોડતા જ ન હતા – વારાફરતી આગળ આવી તેના ઉપર દંતશૂળના પ્રહાર કરતા જ રહેલાં. હવે તે સંપૂર્ણ લોહીલુહાણ થઈ તરફડિયાં મારવા લાગ્યો અને થોડી વારમાં તેનું પ્રાણપંખીરું ઊડી ગયું.